钦定古今图书集成/历象汇编/庶征典/第076卷 > 《田家五行》 > 后汉
## 钦定古今图书集成/历象汇编/庶征典/第076卷 > 《田家五行》 > 后汉

### 光武帝建武六年大雨连月

按《后汉书。光武帝本纪》。不载　按《古今注》。“建武六年
九月。大雨连月。苗稼更生。鼠巢树上。”

建武十七年，雒阳暴雨。

按《后汉书。光武帝本纪》。不载　按《古今注》。“十七年。雒
阳暴雨。坏民庐舍。压杀人。伤害禾稼。”

### 明帝永平八年秋郡国十四雨水

按：《后汉书明帝本纪》云云。

### 和帝永元十年淫雨伤稼

按：《后汉书和帝本纪》：永元十年“夏五月，京师大水。冬
十月，五州雨水。”

〈注〉《东观记》曰：“京师大雨，南山水流出至东郊，坏人庐舍。”

按《五行志》：“十年淫雨伤稼。”

永元十三年，淫雨伤稼。

按《后汉书和帝本纪》，十三年八月，荆州雨水。九月壬
子，诏曰：“荆州比岁不节，今兹淫水为害，馀虽颇登，而多不均浃。深惟四民农食之本，惨然怀矜。其令天下
半入今年田租，刍槁有宜以实除者，如故事。贫民假
种食，皆勿收责。”　按《五行志》：十三年淫雨伤稼。
永元十四年淫雨伤稼。

按《后汉书和帝本纪》：“十四年秋。三州雨水。冬十月甲
申。诏兖、豫、荆州。今年水雨淫过。多伤农功。其令被害
什四以上皆半入田租刍槁。其不满者以实除之。”
按《五行志》。“十四年淫雨伤稼。”

永元十五年，淫雨伤稼。

按《后汉书和帝本纪》。“十五年秋，四州雨水。”　按《五行
志》。“十五年淫雨伤稼。”

### 殇帝延平元年雨水

按《后汉书殇帝本纪》，延平元年六月丁未，郡国三十
七雨水。己未，诏曰：“自夏以来，阴雨过节，暖气不效，将
有厥咎。寤寐忧惶，未知所由。昔夏后恶衣服，菲饮食，
孔子曰：‘吾无间然’。今新遭大忧，且岁节未和，彻膳损
服，庶有补焉。其减太官、导官、尚方、内署诸服御珍膳
糜丽难成之物。”

### 安帝永初元年郡国四十一雨水

按《后汉书安帝本纪》云云。　按《五行志》。永初元年。“郡
国十淫雨伤稼。”

〈注〉《方储对策》曰：“雨不时节，妄赏赐也。”

### 元初四年雨水

按：《后汉书安帝本纪》：“元初四年秋七月，京师及郡国
十雨水。诏曰：‘今年秋稼茂好，垂可收获，而连雨未霁，
惧必淹伤。夕惕惟忧，思念厥咎。夫霖雨者，人怨之所
致。其武吏以威暴下，文吏妄行苛刻，御史因公生奸，
为百姓所患苦者，有司显明其罚’。”又《月令》，“仲秋养衰
老，授几杖，行糜粥。”方今案比之时，郡县多不奉行，虽
“有糜粥，糠秕相半，长吏怠事，莫有躬亲，甚违诏书养
老之意。其务崇仁恕，赈护寡独，称朕意焉。”

### 永宁元年冬十月自三月至是月京师及郡国三十三雨水

按《后汉书安帝本纪》云云。　按《五行志》。永宁元年。“郡
国三十三淫雨伤稼。”

### 建光元年京师及郡国二十九雨水

按《后汉书安帝本纪》，“建光元年，京师及郡国二十九
雨水。冬十一月丙午，诏京师及郡国被水雨伤稼者，
随顷亩减田租。”　按《五行志》，“建光元年，京都及郡国
二十九淫雨伤稼。是时羌反，久未平，百姓屯戍，不解
愁苦。”

### 延光元年郡国二十七雨水

按：《后汉书安帝本纪》：“延光元年，郡国二十七雨水，大
风杀人，诏赐压溺死者年七岁以上钱，人二千；其坏
败庐舍，失亡谷食粟，人三斛；田被淹伤者，一切勿收
田租。若一家皆被灾害而弱小存者，郡县为收敛之。”

按《五行志》：“元年郡国二十七淫雨伤稼　。” 按陈忠

传忠为仆射时帝数遣黄门常侍及中常侍伯荣往
来甘陵而伯荣负宠骄蹇所经郡国莫不迎为礼谒。
又霖雨积时河水涌溢百姓骚动忠上疏曰：“臣闻位
非其人则庶事不叙庶事不叙则政有得失政有得
失则感动阴阳妖变为应陛下每引灾自厚不责臣
司臣司狃恩莫以为负故天心未得隔并屡臻青冀”
之域，淫雨漏河；徐、岱之滨，海水盆溢，兖、豫蝗蝝滋生，
荆、扬稻收俭薄，并、凉二州，羌戎叛戾。加以百姓不足，
府帑虚匮，自西徂东，杼柚将空。臣闻《洪范》五事，“一曰
貌。貌以恭，恭作肃，貌伤则狂，而致常雨。”春秋大水，皆
为君上威仪不穆，临莅不严，臣下轻慢，贵幸擅权，阴
气盛彊，阳不能禁，故为淫雨。陛下以不得亲奉孝德
皇园庙，比遣中使致敬甘陵，朱轩骈马，相望道路，可
谓孝至矣。然臣窃闻使者所过，威权翕赫，震动郡县，
王侯二千石，至为伯荣，独拜车下，仪体上僭，侔于人
主，长吏惶怖谴责，或邪謟自媚，发人修道，缮理亭传，
多设储跱，征役无度，老弱相随，动有万计，赂遗仆从，
人数百匹，顿踣呼嗟，“莫不叩心。河间托叔父之属，清
河有陵庙之尊，及剖符大臣，皆猥为伯荣屈节车下，
陛下不问，必以陛下。欲其然也，伯荣之威重于陛下，
陛下之柄在于臣妾，水灾之发，必起于此。昔韩嫣托
副车之乘，受驰视之使，江都误为一拜，而嫣受欧刀
之诛。臣愿明主严天元之尊，正乾刚之位，职事巨细，
皆任贤能，不宜复令女使干错万机。重察左右，得无
《石显》泄漏之奸？尚书纳言得无赵昌谮崇之计？公卿
大臣，得无朱博阿傅之援？外属近戚得无王凤害商
之谋？若国政一由帝命，王事每决于己，则下不得偪
上，臣不得干君。常雨大水，必当霁止，四方众异，不能
为害。”书奏，不省。

延光二年九月，郡国五雨水。

按《后汉书安帝本纪》云云。　按《五行志》。二年。“郡国五
连雨伤稼。”

延光三年，京师及诸郡国三十六雨水。

按：《后汉书安帝本纪》云云

### 顺帝永建四年五州雨水

按《后汉书顺帝本纪》云云。　按《五行志》。永建四年。司
隶荆豫兖冀部。淫雨。伤稼。

永建六年，以冀州雨灾，诏勿收冀部今年租。

按《后汉书顺帝本纪》：“六年十一月辛亥，诏曰：‘连年灾
潦，冀部尤甚。比蠲除实伤，赡恤穷匮，而百姓犹有弃
业，流亡不绝，疑郡县用心怠慢，恩泽不宣，易美损上
益下。《书》称‘安民则惠’。其令冀部勿收今年田租刍槁’。”

按：《五行志》：“六年，冀州淫雨伤稼。”

### 桓帝永寿元年霖雨

按《后汉书。桓帝本纪》，不载。　按《公沙穆传》，“穆迁弘农
令。永寿元年，霖雨大水，三辅以东莫不湮没。穆明晓
占候，乃豫告令百姓徙居高地，故弘农人独得免害。”

### 延熹二年雨水

按《后汉书桓帝本纪》，“延熹二年夏，京师雨水。”　按《五
行志》，延熹二年夏，霖雨五十馀日。是时大将军梁冀
秉政，谋害上所幸邓贵人母宣，冀又擅杀议郎邴尊。
上欲诛冀，惧其恃权日久，威势强盛，恐有逆命，害及
吏民，密与近臣中常侍单超等图其方略。其年八月，
冀卒伏罪诛灭。

### 灵帝建宁元年六月京师雨水

按《后汉书。灵帝本纪》云云。　按《五行志》。“建宁元年夏，
霖雨六十馀日。是时大将军窦武谋变，废中官。其年
九月，长乐五官吏朱瑀等与中常侍曹节起兵先诛
武，交兵阙下，败走，追斩武兄弟，死者数百人。”

〈注〉案：“武死无兄弟，有兄子。”

### 熹平元年雨水

按《后汉书灵帝本纪》，“熹平元年夏六月，京师雨水。”
按《五行志》，熹平元年夏，霖雨七十馀日。是时中常侍
曹节等共诬白勃海王悝谋反，其十月诛悝。

### 中平六年献帝即位霖雨

按《后汉书灵帝本纪》：中平六年夏四月戊午，皇子辩
即位。六月雨水。九月。自六月雨，至于是月。　按《五行
志》，“中平六年夏，霖雨八十馀日。是时灵帝新弃群臣，
大行尚在梓宫，大将军何进与佐军校尉袁绍等共
谋，欲诛废中官，中常侍张让等共杀进，兵战京都，死
者数千。”

### 献帝初平四年大雨水

按《后汉书献帝本纪》：“初平四年六月，雨水，遣侍御史
裴茂讯诏狱，原轻系。”　按《董卓传》：“初平四年夏，大雨，
昼夜二十馀日，漂没人庶。又风如冬时。帝使御史裴
茂讯诏狱，原系者二百馀人。其中有为李傕所枉系
者，傕恐茂赦之，乃表奏茂擅出囚徒，疑有奸故，请收
之。诏曰：灾异屡降，阴雨为害，使者衔命，宣布恩泽，原
解”轻微，庶合天心。欲释冤结而复罪之乎。一切勿问。

### 建安二十四年秋大霖雨水溢

按《后汉书献帝本纪》，“建安二十四年八月，汉水溢。”
按《蜀志关羽传》：“建安二十四年秋，大霖雨，汉水汎溢，
于禁所督七军皆没，禁降羽。”

### 后主建兴九年秋夏霖雨

按《三国蜀志后主传》不载。　按《李严传》，“建兴九年，秋
夏之际，值天霖雨，运粮不继。”